
EELNÕU
16.09.2026 


VABARIIGI VALITSUS
MÄÄRUS


Taustakontrolli teenuse nõuded1


Määrus kehtestatakse kriisiolukorra ja riigikaitse seaduse § 85 lõike 10 alusel.

§ 1. Määruse reguleerimisala
Määrusega kehtestatakse:
1) elutähtsa teenuse toimepidevuse tagamiseks kasutatava taustakontrolli teenuse nõuded tulenevalt kriisiolukorra ja riigikaitse seaduse § 85 lõike 1 eesmärgist;
2) taustakontrolli teenuse vastutava ja volitatud töötleja ülesanded;
3) taustakontrolli teenusele juurdepääsu võimaldamise tingimused;
4) taustakontrolli teenuse kasutamisel töödeldavate andmete täpsem koosseis, andmeandjad ja saadavad andmed.

§ 2. Taustakontrolli teenuse nõuded
[bookmark: _Hlk176182555](1) Taustakontrolli teenus tagab elutähtsa teenuse osutajale võimaluse e-äriregistri kaudu kontrollida kriisiolukorra ja riigikaitse seaduse § 85 lõike 2 alusel kindlaksmääratud ülesannet täitva või täitma asuva füüsilise isiku (edaspidi kontrollitav isik) karistatuse andmeid.

[bookmark: _Hlk176183200](2) Taustakontrolli teenuse kasutamisel võib käesolevas määruses sätestatud tingimustel ja ulatuses töödelda tsiviiltoetuse registrisse, töötamise registrisse ja karistusregistrisse kantud andmeid. 

§ 3. Taustakontrolli teenuse kasutaja
(1) Taustakontrolli teenust võib kontrollitava isiku karistatuse andmete kontrollimiseks kasutada elutähtsa teenuse osutaja volitatud füüsiline isik, sealhulgas kriisiolukorra ja riigikaitse seaduse § 85 lõikes 11 nimetatud juriidilise isiku töötaja (edaspidi teenuse kasutaja).

(2) Teenuse kasutaja isiku üldandmete või taustakontrolli teenusele juurdepääsu õiguse muutumisest peab elutähtsa teenuse osutaja või kriisiolukorra ja riigikaitse seaduse § 85 lõikes 11 nimetatud juriidiline isik viivitamata teavitama taustakontrolli teenuse volitatud töötlejat.

§ 4. Vastutav ja volitatud töötleja
[bookmark: _Hlk176424279](1) Taustakontrolli teenuse vastutav töötleja on Riigikantselei ning volitatud töötleja Registrite ja Infosüsteemide Keskus.

[bookmark: _Hlk176948952](2) Vastutav töötleja:
1) vastutab taustakontrolli teenuse toimimise eest, andes volitatud töötlejale taustakontrolli teenuse toimimise tagamiseks vajalikke juhiseid, ja kavandab teenuse arendamist;
2) lahendab taustakontrolli teenuse toimimist puudutavaid õiguslikke küsimusi;
3) teavitab volitatud töötlejat taustakontrolli teenuse toimimist ja kasutamist puudutavate kohustuste täitmist takistavatest asjaoludest ja teenust reguleerivate õigusaktide muutmise kavatsusest;
4) töötab koos volitatud töötlejaga välja taustakontrolli teenuse turvanõuded.

(3) Volitatud töötleja:
1) tagab teenuse kasutajale võimaluse saada e-äriregistri kaudu kontrollitava isiku karistatuse andmeid;
2) nõustab teenuse kasutajaid tehnilistes küsimustes ja tagab teenuse infotehnoloogilise kasutajatoe;
3) korraldab taustakontrolli teenuse haldamise, hooldamise ja majutamise;
4) töötab koos vastutava töötlejaga välja taustakontrolli teenuse turvanõuded ja rakendab järjepidevalt andmete käideldavuse, tervikluse ja konfidentsiaalsuse tagamiseks turvanõuetele vastavaid turvameetmeid;
5) tagab andmete säilimise ja kustutamise vastavalt kriisiolukorra ja riigikaitse seaduse § 85 lõikes 8 ja käesolevas määruses sätestatud nõuetele;
6) teavitab vastutavat töötlejat viivitamata taustakontrolli teenuse toimimist ja kasutamist puudutavate kohustuste täitmist takistavatest asjaoludest;
7) teeb vastutavale töötlejale ettepanekuid taustakontrolli teenuse arendamiseks ja viib neid ellu koostöös vastutava töötlejaga.

§ 5. Teenusele juurdepääs
[bookmark: _Hlk176960939](1) Teenuse kasutajale võimaldatakse taustakontrolli teenusele juurdepääs üksnes kontrollitava isiku karistatuse andmete kohta päringute tegemiseks.

[bookmark: _Hlk176961168](2) Teenuse kasutaja juurdepääs taustakontrolli teenusele toimub e-äriregistri kaudu.

(3) Taustakontrolli teenusele juurdepääsu andmisel identifitseeritakse teenuse kasutaja autentimise teenuse alusel.

(4) Lisaks teenuse kasutajale on taustakontrolli teenusele juurdepääs: 
1) vastutaval ja volitatud töötlejal kriisiolukorra ja riigikaitse seaduses ja käesolevas määruses sätestatud ülesannete täitmiseks;
2) elutähtsa teenuse toimepidevuse korraldajal kriisiolukorra ja riigikaitse seaduse § 167 lõike 1 punktis 1 ja § 172 lõikes 3 sätestatud haldus- või riikliku järelevalve tegemiseks;
3) Andmekaitse Inspektsioonil isikuandmete töötlemisele kehtestatud nõuete täitmise üle järelevalve tegemiseks.

§ 6. Andmete koosseis, andmeandjad ja saadavad andmed
(1) Taustakontrolli teenus töötleb teenusele juurdepääsu andmisel ja selle kasutamisel järgmisi teenuse kasutaja andmeid:
1) ees- ja perekonnanimi;
2) isikukood, isikukoodi puudumisel sünniaeg;
3) selle elutähtsa teenuse osutaja nimi ja registrikood, kelle nimel teenuse kasutaja andmeid pärib;
4) aadress või e-posti aadress.

(2) Taustakontrolli teenus töötleb teenuse kasutamisel järgmisi tsiviiltoetuse registrisse kantud elutähtsa teenuse osutaja andmeid:
1) elutähtsa teenuse osutaja nimi;
2) registrikood.

(3) Taustakontrolli teenus töötleb teenuse kasutamisel järgmisi maksukorralduse seaduse §-s 251 sätestatud töötamise registrisse kantud andmeid:
1) tööd tegeva isiku ees- ja perekonnanimi;
2) tööd tegeva isiku isikukood või sünniaeg;
3) tööd võimaldava isiku registri- või isikukood ja nimi;
4) teave kriisiolukorra ja riigikaitse seaduse §-s 85 sätestatud taustakontrolli läbimise kohustuse kohta, kui tegemist on elutähtsa teenuse toimepidevuse tagamise seisukohalt olulisi ülesandeid täitva isikuga.

(4) Taustakontrolli teenus töötleb ja väljastab teenuse kasutajale kontrollitava isiku kohta järgmised karistusregistrisse kantud andmed:
1) ees- ja perekonnanimi;
2) isikukood või sünniaeg;
3) karistusseadustiku säte, milles sätestatud kuriteo toimepanemises isik süüdi mõisteti;
4) otsuse või määruse jõustumise kuupäev.

(5) Lõikes 4 sätestatud andmete väljastamisel teenuse kasutajale tuleb arvestada kriisiolukorra ja riigikaitse seaduse § 134 lõigetes 2 ja 3 sätestatud tingimusi.

(6) Taustakontrolli teenus võimaldab teenuse kasutajal saada lisaks lõikes 4 sätestatule andmeid isiku karistatuse kohta karistusregistri seaduse §-s 30 sätestatud päringuga teise liikmesriigi registrisse ja kolmandate riikide kodanike suhtes kohaldatavasse Euroopa karistusregistrite infosüsteemi.

§ 7. Andmete logimine
Taustakontrolli teenuse kasutamise õiguspärasust kontrollitakse tarkvaraliste ja organisatsiooniliste meetmete abil. Iga päringu kohta logitakse:
1) selle elutähtsa teenuse osutaja nimi ja registrikood, kelle nimel teenuse kasutaja andmeid päris; 
2) teenuse kasutaja ees- ja perekonnanimi;
3) teenuse kasutaja isikukood, isikukoodi puudumisel sünniaeg;
4) päringu tegemise kuupäev ja kellaaeg;
5) päritud andmed.

_____________________
1 Euroopa Parlamendi ja nõukogu direktiiv (EL) 2022/2557, mis käsitleb elutähtsa teenuse osutajate toimepidevust ja millega tunnistatakse kehtetuks nõukogu direktiiv 2008/114/EÜ (ELT L 333, 27.12.2022, lk 164–198).

